
PËR MIRATIMIN E KRITEREVE DHE PROCEDURAT PËR PËRZGJEDHJEN DHE EMËRIMIN E EKSPERTËVE KONTABËL TË LICENCUAR PËR AUDITIMIN E FONDEVE TË PËRFITUARA DHE TË  SHPENZUARA NGA SUBJEKTET ZGJEDHORE PËR FUSHATËN ZGJEDHORE

Komisioni Qendror i Zgjedhjeve, në mbështetje të nenit 21 pika 1, neni 23 pika 1 germa “b”, nenit 91 pika 1 dhe nenit 92 të ligjit nr. 10019, datë 29.12.2008 “Kodi Zgjedhor i Republikës së Shqipërisë”, 

UDHËZON:

PJESA I
TË PËRGJITHSHME

 Neni 1
Qëllimi

Ky udhëzim ka për qëllim të përcaktojë kriteret  e përzgjedhjes dhe procedurat e emërimit nga KQZ-ja të ekspertëve kontabël me qëllim kryerjen e auditimit në mënyrë ligjore, të paanshme, transparente dhe profesionale, të fondeve të përfituara dhe të shpenzuara nga subjektet zgjedhore për zgjedhjet për Kuvendin e Shqipërisë të vitit 2009, në përputhje me kreun II pjesa II të Kodit Zgjedhor të Republikës së Shqipërisë, standardet ndërkombëtare të kontabilitetit të parashikuara në ligjin për kontabilitetin dhe pasqyrat financiare. 

Neni 2
Parime të përgjithshme

Ekspert kontabël i licencuar është ai profesionist i pavarur, i regjistruar sipas kritereve dhe rregullave të përcaktuara në Vendimin e Këshillit të Ministrave nr.150, datë 31.3.2000 “Për miratimin e rregullave për organizimin e profesionit të ekspertëve kontabël të autorizuar”, i ndryshuar, i cili ushtron si profesion kryerjen e kontrollit të shoqërive tregtare, ndërmarrjeve apo organizatave të tjera, të cilat detyrohen nga ligji për këtë kontroll ose e kërkojnë vet atë.

Neni 3
Komunikimi ndërmjet KQZ-së dhe IEKA-s 

1. KQZ-ja në fillim të vitit zgjedhor i kërkon Institutit të Ekspertëve Kontabël të Licensuar, listën e ekspertëve kontabël të licencuar, të hartuar sipas nenit 43 dhe 44 të Vendimit të Këshillit të Ministrave nr.150, datë 31.3.2000 “Për miratimin e rregullave për organizimin e profesionit të ekspertëve kontabël të licencuar”.
2. KQZ-ja përzgjedh një listë prej jo më pak se 20 ekspertë kontabël të licencuar nga lista e parashikuar në pikën 1 të këtij neni.

Neni 4
Kritere të veçanta 

Ekspertët kontabël të licencuar, të cilët do të përzgjidhen sipas nenit 3 të këtij udhëzimi, përveç kushteve të përgjithshme të ushtrimit të profesionit të përcaktuara në kapitullin 2 të vendimit të Këshillit të Ministrave “Për miratimin e rregullave për organizimin e profesionit të ekspertëve kontabël të licencuar,  duhet të plotësojnë edhe kriteret e mëposhtme:

a) Të ushtrojnë profesionin e ekspertit kontabël të licencuar për jo më pak se 5 vjet;
b) Të mos kenë marrë masa disiplinore: vërejtje me shënim në dosje ose pezullim të përkohshëm gjatë ushtrimit të profesionit të ekspertit kontabël;
c) Të mos ketë qenë i zgjedhur në strukturat drejtuese të ndonjë partie politike në 5 vitet e fundit;
d) Të mos ketë qenë kandidat i mbështetur nga ndonjë parti politike apo koalicion në zgjedhjet pararendëse;
e) Të mos ketë marrëdhënie krushqie të afërt ose gjinie deri në shkallë të katërt me kryetarët dhe drejtuesit e tjerë më të lartë të partive politike, të cilat do të jenë objekt i auditimit.

Neni 5
Paraqitja e dokumentacionit

Të interesuarit duhet të paraqesin pranë KQZ-së dokumentacionin, si më poshtë:
a) Kopje të noteruar të licencës së ekspertit kontabël, lëshuar nga IEKA, e vlefshme për vitin kalendarik 2009.
b) Vërtetim nga IEKA, që vërteton se eksperti kontabël ka jo më pak se 5 (pesë) vjet eksperiencë në fushën e ekspertit kontabël dhe se nuk ka marrë asnjë nga masat disiplinore të caktuara në germën “b” të nenit 4 të këtij udhëzimi;
c) Kopje të noteruar të dokumentit të identifikimit;
d) Deklaratë vetjake se nuk është në kushtet e parashikuara në germën “c”, “d” dhe “e” të nenit 4 të këtij udhëzimi. 

Neni 6
Verifikimi i dokumentacionit

KQZ-ja, verifikon në çdo mënyrë të ligjshme kriteret e përcaktuara në këtë udhëzim për përzgjedhjen e listës së ekspertëve kontabël të licencuar.

Neni 7
Procedura e emërimit

1. KQZ-ja jo më vonë se 45 ditë pas shpalljes së rezultatit përfundimtar të zgjedhjeve, organizon shortin për emërimin e ekspertëve kontabël të licencuar, nga lista e përzgjedhur sipas pikës 2 të nenit 3 të këtij udhëzimi.
2. KQZ-ja emëron për çdo subjekt zgjedhor pjesëmarrës në zgjedhje ekspertin kontabël të autorizuar për auditimin e fondeve të përfituara dhe të shpenzuara.

Neni 8
   Pjesëmarrje në mbledhjen e KQZ-së për organizimin e shortit

1. Në datën dhe orën e caktuar për organizimin e shortit, sekretari i KQZ-së sigurohet paraprakisht për praninë e të gjithë ekspertëve kontabël të autorizuar, të përfshirë në listën përzgjedhëse, të përfaqësuesve të partive politike dhe i fton ata të zënë vendet e caktuara.
2. Në mbledhjen e KQZ-së për organizimin e shortit duhet të marrin pjesë edhe kandidatët e propozuar nga zgjedhësit ose përfaqësuesit e tyre me prokurë

Neni 9
Organizimi i shortit

1. Në një enë trasparente futen aq gogla sa është edhe numri i ekspertëve pjesëmarrës në short.

2. Në secilën prej goglave futet nga një shirit letër ku shënohet emri i ekspertit kontabël pjesëmarrës në short.
3. Përfaqësuesit e subjekteve zgjedhore do të tërheqin secili me radhë një gogël nga ena. Përfaqësuesi i subjektit zgjedhor do të hapë goglën dhe do të lexojë emrin e ekspertit kontabël që është shënuar në të. Eksperti kontabël, emri i të cilit do të jetë shënuar në shiritin e letrës, do të jetë eksperti kontabël i licencuar i cili do të auditojë fondet dhe shpenzimet e subjektit zgjedhor që tërheq goglën. Rasti mbahet shënim nga sekretari i KQZ-së.
4. Radha e tërheqjes së goglave nga përfaqësuesit e subjekteve zgjedhore përcaktohet me parashort, i cili zhvillohet sipas kësaj procedure:
a) Në një enë tjetër transparente futen aq gogla sa është edhe numri i subjekteve zgjedhore që do të auditohen;
b) Në secilën prej goglave futet një shirit letre, ku shënohet emri i një prej subjekteve zgjedhore që do të auditohet;
c) KQZ-ja cakton një person nga stafi për të tërhequr goglat;
d) Personi i caktuar nga stafi i KQZ-së tërheq një gogël e hap dhe lexon emrin e subjektit zgjedhor që është shënuar në shiritin brenda goglës dhe ia jep sekretarit të KQZ-së; 
e) Përfaqësuesi i subjektit zgjedhor që është shënuar në shiritin e letrës brenda goglës së parë do të jetë i pari që do të tërheqë në shortin që do të zhvillohet sipas procedurës së përcaktuar në nenin 9 pikat 1, 2 dhe 3, kështu do të vazhdohet deri në tërheqjen e të gjitha goglave brenda në enë.
 
Neni 9 

KQZ-ja në çdo rast miraton me vendim rezultatin e shortit.

Neni 10

Ku udhëzim hyn në fuqi pas botimit në Fletoren Zyrtare.

